Smernica Rady 97/57/ES
z 22. septembra 1997,
ktorou sa zakladá príloha VI k smernici 91/414/EHS o uvádzaní prípravkov na ochranu rastlín na trh
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], najmä na článok 18 (1),
so zreteľom na návrh Komisie,
keďže sa rozsudkom Súdneho dvora Európskych spoločenstiev z 18. júna 1996 [2] zrušila smernica Rady 94/43/ES [3] z 27. júla 1994, ktorou sa založila príloha VI k smernici 91/414/ES;
keďže príloha VI k smernici 91/414/EHS ustanovuje jednotné zásady zamerané na zabezpečenie toho, aby členské štáty pri rozhodnutí o udelení povolení na prípravky na ochranu rastlín uplatňovali požiadavky článku 4 (1) b), c), d) a e) uvedenej smernice rovným spôsobom a na najvyššej úrovni ochrany ľudského zdravia a zdravia zvierat a ochrany životného prostredia ustanovených touto smernicou;
keďže je preto potrebné, aby sa ustanovili podrobné zásady týkajúce sa vyhodnotenia žiadateľmi predložených informácií o prípravkoch na ochranu rastlín a aby sa na základe výsledkov tohto vyhodnotenia prijalo rozhodnutie o povolení;
keďže sa takéto zásady musia stanoviť pre každú odlišnú požiadavku ustanovenú v článku 4 (1) b), c), d) a e);
keďže je možné v tomto štádiu najskôr ustanoviť jednotné zásady iba pre chemické prípravky na ochranu rastlín; keďže týmto zostanú na ustanovenie jednotné zásady pre prípravky obsahujúce mikroorganizmy v súlade s tým istým postupom, ako to ustanovuje článok 18 (1) smernice 91/414/EHS; keďže tento prístup je v súlade so smernicou 91/414/EHS, najmä s jej článkom 23 (2);
keďže najmä s ohľadom na všetky prípravky na ochranu rastlín sa za podmienok použitia týchto prípravkov stanovených v povolení musí splniť vysoká úroveň ochrany všetkých podzemných vôd; keďže sa preto musí zabezpečiť, aby prípravky na ochranu rastlín boli povolené iba vtedy,keď sa primerane preukáže, že ich používanie v súlade s podmienkami, ktoré sa ustanovia v povolení, nepovedie ku koncentráciám účinnej látky alebo príslušných metabolitov a výsledkov rozkladu a reakcií v podzemných vodách, ktoré by prekročili dolné hraničné hodnoty pre podzemné vody uvedené v tejto smernici; keďže toto platí aj pre prípravky na ochranu rastlín, ktoré obsahujú účinné látky a ktoré boli na trhu už dva roky po ohlásení smernice 91/414/EHS, čo znamená, že pre tieto prípravky sa povolenie udelí iba vtedy, keď sa primerane preukáže, že predpokladané koncentrácie spôsobené výlučne novým použitím za nových podmienok použitia, ktoré sa ustanovia v povolení, neprevýšia dolné hraničné hodnoty uvedených v tejto smernici;
keďže ustanovenia tejto smernice o ochrane vody, vrátane ustanovení týkajúcich sa kontroly, neovplyvňujú záväzky členských štátov ustanovené príslušnými smernicami, najmä smernicami 75/440/EHS [4], 80/68/EHS [5] a 80/778/EHS [6];
keďže práve prebieha revízia spomenutých smerníc, ktorú bude nasledovať úprava a prispôsobenie, kde je to potrebné, tiež tejto smernice;
keďže iba krátke uvádzacie obdobie je opodstatnené za predpokladu, že na základe rozsudku Súdneho dvora Európskych spoločenstiev zo dňa 18. júna 1996 sa preskúmali iba tie ustanovenia týkajúce sa podzemných vôd,
PRIJALA TÚTO SMERNICU:
Článok 1
Týmto sa zakladá príloha VI k smernici 91/414/EHS, ako ju uvádza príloha k tejto smernici.
Článok 2
Členské štáty uvedú do platnosti zákony, iné právne predpisy alebo správne opatrenia potrebné na vytvorenie súladu s touto smernicou najneskôr do 1. októbra 1997.
Keď členské štáty prijmú tieto opatrenia, uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Spôsob vykonania tohto odkazu ustanovia členské štáty.
Článok 3
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 22. septembra 1997